萊孫歌
作者：劉子翬
朝代：宋

paragraphs: 屯田詞，考功詩，白水之白鍾此奇。
鈎章棘句凌萬象，逸興高情俱一時。
耆卿骨朽士特死，澗谷錯莫無晶輝。
後生俊秀何其寡，吾宗喜有萊孫者。
雙瞳點漆面如水，一見使我心神寫。
讀書已通經，學賦已知律。
只今年十三，吐氣成五色。
驪珠出海夜生光，突笴流弦追莫及。
人材有價誰能私，不妨乃翁聊譽兒。
囊中彩筆今付汝，往繼二妙聲名馳。